Vroue wil wêreldrekord in pajamas laat spat | Maroela Media
Agter staan Izelle Hoffman en Sue Pyler. Voor sit Dorette Potgieter en Venessa Schoeman. (foto verskaf)
Finesse, die tydskrif, bied vanjaar 'n massa Fliek-in-pajamas-aand aan. Nie net beoog hulle om die wêreldrekord te verbeter nie, maar doen hulle dit terselfdetyd ten bate van Solidariteit Helpende Hand. Die fliek wat vertoon word, is die aksieverwerking van die immergewilde animasiefliek The Lion King.
Dorette Potgieter (foto verskaf)
Vroue kan reg oor die land inskakel by enige van die volgende vyf plekke: Pretoria (Kolonnade en Centurion), Johannesburg (Carnival City), Vanderbijlpark (Vaal Mall), Bloemfontein (Mimosa Mall) asook in Kaapstad (Tygervallei). Al die teaters moet volgepak wees om die huidige rekord van 1 184 vroue te oortref.
In die voorportaal sal bekendes soos Mandi Baard, Lynette Beer, Dorette Potgieter, Quanita Adams, Anri Powell, Sue Pyler, Gretha Wiid, Izelle Hoffman en Lindi Delport die vroue verwelkom. Die redakteur van Finesse, Venessa Schoeman, sal in Bloemfontein saam kuier.
Vir dié wat voel hulle wen nooit iets nie is daar 'n geskenksakkie vir elke fliekvlooi nog voor hulle op die sagte teaterstoel neersak asook 'n lekker vars kolwyntjie om Vrouedag mee te vier. En wie weet – as die wêreldrekordpoging slaag sal elkeen wat deelneem kan sê sy was deel daarvan.